Folketing
1998-06-02

Vi regner med, at vi på et andet tidspunkt og på et andet vigtigt område kan indgå en aftale med Kristeligt Folkeparti. Men jeg skal sige, at fra Det Radikale Venstres side kan vi ikke støtte forslaget, for som det også blev omtalt fra ministerens side, har en tværministeriel gruppe netop barslet med en rapport, som viser, at området i høj grad er dækket ind af den eksisterende lovgivning. Så der er altså reguleringer på området, og derudover er der igangsat en række initiativer - igen ifølge ministerens redegørelse - og det ser vi også positivt på. Men hvis der under udvalgsarbejdet kommer andre oplysninger frem end dem, vi har fået hidtil, og som belyser området på en anden måde, så er det klart, at der foreligger en anden situation, og så må vi tage op til overvejelse, hvad vi gør i den situation. Konklusionen er altså - som det også blev refereret fra arbejdsministerens side - at der allerede er dækkende reguleringer på området på nuværende tidspunkt. Men i forlængelse af dét kan jeg sige, at vi også ser positivt på det forslag, som arbejdsministeren kom med om at give eleverne og de studerende mulighed for at få observatørstatus i uddannelsesinstitutionernes sikkerhedsorganisation, så de allerede dækkende reguleringer, der er i øjeblikket, kan blive yderligere styrket. Det er selvfølgelig et positivt tiltag. Med udgangspunkt i de ord må vi altså fra Det Radikale Venstres side afvise forslaget.